Návrh na výstavbu ubytovacích kapacít pre zahraničných investorov 

I.	Základné východiská 

Súbežne s podpísaním investičnej zmluvy týkajúcej sa navrhovanej výstavby závodu na montáž automobilov v Žiline medzi KIA Motors Corporation a SR a investičnej zmluvy  týkajúcej sa navrhovanej výstavby závodu na výrobu automobilových súčiastok a modulov v Žiline medzi Hyundai Mobis a SR boli podpísané side letters ministrom hospodárstva a ministrom financií, v ktorých bol prezentovaný, okrem iného, záväzok Slovenskej republiky zabezpečiť ubytovanie pre zamestnancov oboch spoločností v Bratislave, resp. v jej blízkom okolí. Pri podpisovaní side letter deklaroval minister hospodárstva, že z neho nevyplývajú nijaké dodatočné náklady pre štátny rozpočet.
	Obdobný záujem o zabezpečenie ubytovania pre svojich zamestnancov prejavili aj ďalší zahraniční investori. 
	Na základe uvedeného záväzku a záujmu hľadalo MH SR spôsob, ktorý by najefektívnejšie, najracionálnejšie a z hľadiska vynakladania verejných zdrojov najhospodárnejšie zabezpečil ich splnenie. Lokalizácia obytného súboru, ktorá by spĺňala požiadavky investorov z hľadiska časovej dostupnosti centra mesta a  dostupnosti vzdelávacích zariadení pre deti zamestnancov investorov, je reálne možná 2 - 3 miestami v bratislavskom územnom celku. Umiestnenie obytného súboru je dôležité aj z pohľadu jeho perspektívneho odpredaja v neskoršom období, pretože investor prejavil záujem odkúpiť obytný súbor po 5 rokoch od  nasťahovania prvého zamestnanca. 
	Projekt ubytovacích kapacít je spracovaný na 75 rodinných domov, z ktorých 67 bude spĺňať požiadavky pre nižší manažment, 7 pre vyšší manažment a 1 požiadavky pre top manažéra. 
	Súčasťou ubytovacieho komplexu bude club house, parkovisko, štyri tenisové ihriská a dve asfaltové ihriská. Celková výmera komplexu vrátane komunikácií bude predstavovať 10 hektárov. 

II.	Spôsob zabezpečenia výstavby

Obdobne ako pri výstavbe obytného súboru Krasňany pri Žiline sa navrhuje, aby investorom investičnej akcie, ktorý zabezpečí výstavbu obytného súboru a následne jeho päťročnú prevádzku, bola  spoločnosť založená MH SR podľa § 105 Obchodného zákonníka, t.j. spoločnosť s ručením obmedzeným. 
	Keďže spoločnosť založí jeden zakladateľ, výška jeho vkladu musí zodpovedať základnému imaniu. Podmienkou, aby sa takto založená spoločnosť mohla zapísať do Obchodného registra,  je splatenie jej základného imania v plnej výške. 
Podmienkou založenia spoločnosti MH SR  je, aby prvý vklad do základného  imania bol jedinou finančnou operáciou štátu do tejto spoločnosti najmä z dôvodu dodržiavania pravidiel EÚ v oblasti štátnej pomoci.
	Celková suma vkladu do základného imania bude predstavovať 1 166 000 tis. Sk. Zahraničí investori  prejavili predbežný záujem o odkúpenie obytného komplexu po uplynutí piatich rokov od nasťahovania ich zamestnancov do vybudovaných kapacít za podmienky, že kúpna cena obytných častí bude znížená o 20% obstarávacích nákladov. Prvotné náklady na 
- 2 -

obstaranie pozemkov a objektov nesúvisiacich s ubytovaním a prislúchajúcou infraštruktúrou odkúpi investor za 100% obstarávacích nákladov. 
	Výstavba obytného súboru by mala byť ukončená na sklonku roku 2006 a následne odovzdaná do užívania. 
	Úlohou  MH SR a jeho zástupcov v orgánoch spoločnosti bude zabezpečiť, aby výber dodávateľa obytného súboru bol transparentný  a vybrala sa  ponuka uchádzača, ktorá bude zodpovedať pravidlám hospodárneho vynakladania verejných prostriedkov. 
	Pri predaji obchodného podielu štátu v spoločnosti bude potrebné postupovať podľa zákona  č. 92/1991 Zb. o podmienkach prevodu majetku štátu na iné osoby v znení neskorších predpisov, pretože podľa § 45 ods. 6 cit. zákona možno s majetkovou účasťou štátu na podnikaní právnickej osoby naložiť iba na základe rozhodnutia o privatizácii.

III.	Rozpočtovo-finančné hľadisko

Z vypracovanej dokumentácie vyplýva, že potreba kapitálových výdavkov je na úrovni 1 067 367 tis. Sk a bežné výdavky by mali predstavovať 98 633 tis. Sk. Pri započítaní zníženej hodnoty odpredávaného komplexu akceptáciou predbežne dohodnutých podmienok s investorom sa do bilancie štátu v roku 2011 vráti 934 881 tis. Sk. Celkový dopad záväzku na štát v horizonte roku 2011 teda predstavuje sumu 231 119 tis. Sk.
Keďže celý vklad do základného imania  bude hradený zo štátnych finančných aktív, ktoré vznikli inak ako z prebytkov hospodárenia štátneho rozpočtu v minulých rokoch, nedôjde v prvom roku k ich zníženiu, ale len ku zmene ich formy. Predpokladá sa, že výnos z predaja majetkovej účasti štátu v spoločnosti za dohodnutých podmienok sa do štátnych finančných aktív vráti 934,9 mil. Sk, čo znamená, že v roku 2011 sa znížia štátne finančné aktíva o 231,1 mil. Sk. Na toto zníženie je potrebný súhlas vlády SR. Vzhľadom na to, že v súčasnosti nie je známa presná suma zníženia, najmä z dôvodu reálne dosiahnutej kúpnej ceny pozemkov a reálnych nákladov na výstavbu komplexu, bude musieť MH SR v roku 2011 predložiť do vlády materiál s návrhom na zníženie štátnych finančných aktív v objeme skutočného zníženia.
Úlohou MH SR pri realizácii záväzku zo side letter bolo dosiahnuť maximálnu efektívnosť pri hospodárení s verejnými výdavkami. Z tohto pohľadu sa porovnal navrhovaný spôsob realizácie financovania s alternatívou zabezpečenia ubytovacích kapacít formou ich nájmu. Porovnaním na päťročnej báze prejaví sa navrhnutý spôsob v rozpočte verejnej správy v intervale – 69 379 tis. Sk až + 21 119 tis. Sk, pričom sa abstrahovalo od indexácie výdavkov  mierou nárastu cien nájmu. 
Treba zdôrazniť, že toto porovnanie je čisto teoretické, pretože požiadavkou investorov bolo také  riešenie ubytovania zamestnancov, ktoré ich bude sústreďovať v jednej lokalite. Táto požiadavka sa nedá zabezpečiť iným spôsobom, ako je predložený návrh.
Súčasťou bežných výdavkov sú nevyhnutné výdavky potrebné na založenie spoločnosti, osobné náklady, správu, údržbu a služby a pod. Samostatne sú kvantifikované náklady na daň z nehnuteľnosti, ktorá v prvom roku predstavuje výlučne daň z pozemkov a v nasledujúcich rokoch kombináciu dane z pozemkov, stavieb na bývanie a ostatných stavieb. Keďže daň z nehnuteľnosti je daňou v správe obce a sadzby určuje príslušná obec všeobecne  záväzným  nariadením,  v rozpočte  sa uvažuje  so sadzbami  platnými  v  jednej 

- 3 -

z mestských častí Bratislavy v r. 2004 pri zohľadnení nárastu sadzieb v priebehu realizácie projektu. Rozpočet ubytovania zahraničných investorov v Bratislave, t. j. rozpočet výstavby a prevádzky obytného súboru vrátane nevyhnutných nákladov spoločnosti založenej MH SR tvorí  prílohu č. 3.  Treba však zdôrazniť, že z hľadiska dodržiavania pravidiel štátnej pomoci podľa čl. 92 a 93 Zmluvy o EHS na majetok verejných orgánov nemožno poskytnutie verejných zdrojov pre spoločnosť založenú MH SR realizovať v jednotlivých rokoch ich použitia, ale jednorazovo. Z tohto dôvodu nemôže štátny rozpočet plánovať svoje výdavky v jednotlivých rozpočtových rokoch. 
Rozpočet uvedený v prílohe č.3 predpokladá, že 20% nákladov na služby, údržbu a správu všetkých objektov budú hradiť príslušní zahraniční investori, ktorých zamestnanci budú v areáli ubytovaní. Z  prílohy č. 4 , ktorá dáva prehľad o bilancii spoločnosti počas realizácie projektu, je zrejmé, že účtovná hodnota nehnuteľností v aktívach  spoločnosti MH SR predstavuje 849 007 tis. Sk. Predpokladá sa odpredaj spoločnosti za 934 881 tis. Sk. 
Podľa ESA 95 bude mať celý prípad negatívny vplyv na schodok verejnej správy vo výške 231,1 mil. Sk.

Zhrnutie: 

1.	MH SR založí 100% spoločnosť, ktorá zabezpečí výstavbu a prevádzkovanie obytného súboru pre zahraničných investorov.
2.	Celková hodnota peňažného vkladu štátu do  spoločnosti bude predstavovať 1 166 000 tis. Sk.
3.	MH SR zabezpečí písomné prehlásenie investora o jeho záujme zapojiť sa do privatizácie spoločnosti za dohodnutých podmienok. 
4.	 MH SR zabezpečí, aby dodávateľ výstavby obytného súboru pre zahraničných investorov bol  vybratý na základe súťaže. 
5.	Celkový dopad záväzku Slovenskej republiky vzťahujúci sa k výstavbe ubytovacích kapacít v hlavnom meste Bratislave, resp. jej blízkom okolí, predstavuje sumu 231 119 tis. Sk. 
6.	V roku 2011 predloží MH SR do vlády materiál s návrhom zníženia štátnych finančných aktív v objeme rozdielu medzi vkladom do základného imania spoločnosti a reálnou sumou odpredaja spoločnosti investorovi.